He Rauemi Aromatawai ā-Roto

Paerewa Paetae Pāngarau 91655: Te whakaoti rangahau pāngarau

Te Kaupapa Ako: Pāngarau 1.14B v2

Te Ingoa o te Rauemi: Te Wharekai

Whiwhinga: 3

Tohutohu mā te Ākonga

**Te Horopaki**

He huhua ngā wāhi i tō tātou ao e whakamahia ana te pāngarau. I tēnei ngohe aromatawai ka rangahautia te pāngarau e whakamahia ana e ngā kaiwhakahaere i ō tātou wharekai, i ō tātou marae. Kei a koe rānei te whiriwhiri i tētahi atu kaupapa rangahau e hāngai ana ki te pāngarau.

**Hei Mahi**

Ko te pātai hei tūhura, hei rangahau māu, ‘He aha te mātauranga pāngarau e whakamahia ana kia tutuki pai ai ngā kaupapa o te wharekai?’

I te tuatahi, ka whakamahere koe i tāu mahi rangahau, ā, ka tirohia te mahere e tō pouako. Mēnā e pai ana, ka tukuna koe kia whakatutuki i ngā mahi o roto i te mahere. Mēnā e hapa ana tētahi wāhi o te mahere, ka āwhinatia koe e tō pouako, māna e tohutohu me pēhea.

Ka rapu, ka kohikohi koe i ngā raraunga, i ngā kōrero, i ngā mātauranga e hiahiatia ana hei whakatutuki i te rangahautanga.

Ka whakaritea he pūrongo hei whakaatu i ngā hua me ngā whakakitenga o tāu mahi rangahau.

**Wā Mahi 1**

Ki te takiwā o te kotahi hāora te roa o te wā mahi tuatahi. Ka mahi koe i tōu kotahi i rō akomanga.

1. Tuhia te pātai hei tūhura māu i tāu mahi rangahau.
2. Whakamaheretia tāu mahi rangahau.

Hoatu tāu mahere rangahau ki tō pouako hei tirotiro māna. Mēnā e hāngai ana te mahere ki te momo rangahautanga pāngarau e tika ana mō tēnei paerewa paetae, ka tukuna koe kia whakatutuki i ngā mahi o roto i te mahere.

Mēnā e hapa ana t/ētahi wāhi o te mahere, mā tō pouako koe e āwhina, e tohutohu kia tika ai.

**Wā Mahi 2**

E rua wiki te roa hei whakatutuki māu i ngā mahi rangahau kua oti te whakamahere. Hei whakauru atu ki roto i tāu pūrongo rangahau:

1. Tāu mahere rangahau, ngā kōrero, ngā mātauranga, ngā raraunga i puta i tēnā wāhi, i tēnā wāhi, i tēnā mātāpuna, i tēnā mātāpuna.
2. Ngā hononga o roto i ngā kōrero i hua ake i tāu mahi rangahau.
3. Ngā hononga o ngā kōrero ki te mātauranga pāngarau.
4. Ngā kōrero mō te āhua o tāu whakatutuki i ngā tikanga matatika e hāngai ana.
5. Ngā kōrero hei whakautu i te pātai rangahau
6. Te arotakenga o te tukanga rangahau, arā, ngā kōrero mō ōna painga, ōna ngoikoretanga, tōna whānui, tōna whāiti rānei.

**Taunakitanga: Pāngarau 91655 Te Wharekai**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| E tutuki ai te taumata o te paetae, ka whakaoti rangahau pāngarau te ākonga i runga i te āwhina a te pouako. Arā:* + te whakatakoto i te kaupapa o te rangahau me ōna whāinga;
	+ te whakamahere i te rangahautanga;
	+ te tūhono i te kaupapa o te rangahau ki ngā huatau pāngarau, ngā whakaaro pāngarau rānei e hāngai ana;
	+ te tautohu i ngā mātāpuna kōrero e hāngai ana;
	+ te kohikohi me te tuhi i ngā mātauranga me ngā raraunga;
	+ te whakaatu i ngā whakakitenga o te rangahau.

**Hei tauira:****Te whakamahere i te rangahau*** Ka whakaritea kia rua, nui ake rānei ngā mātāpuna kōrero, pērā i:
* te uiui ā-waha i te/ngā kaiwhakahaere o te/ngā wharekai o te rohe;
* te noho i te taha me te mātakitaki i ngā mahi a te kaiwhakahaere o te/ngā wharekai;
* ngā rārangitanga kai a ngā umanga hoko kai me ngā utu;
* ngā tikanga e whāia ana e te wharekai mō te whāngai i te kai tika, te kai hauora ki te hunga ka tae atu;
* ngā momo inenga e hāngai ana, pērā i te rahi o te wharekai me te rahi o ngā tēpū.
* Ka whakaritea ngā tikanga matatika pēnei i ēnei:
* kia whakahokia ngā hua o te rangahau ki ngā tāngata i whai wāhi mai;
* kia whakaae mai ngā tāngata kia whakamōhiotia ō rātou ingoa i roto i te pūrongo o te rangahau, kia noho matatapu rānei.

**Te tūhono i te kaupapa o te rangahau ki ngā huatau pāngarau, ngā whakaaro pāngarau rānei e hāngai ana*** Ko te whakatau tata i te rahi o te kai e hiahiatia ana mā ia tangata, mā ia tekau tāngata.
* Ko te tātai i te rahi o te kai hei whāngai i te manuhiri i runga i ngā whakataunga tata.
* Ko te whakawhitiwhiti waeine, pērā i te maha o ngā kapu puehu parāoa e rite ana ki te manokaramu kotahi (1kg).
* Ko te whakaatu i te pānga o te rahi o te kai me te tokomaha o te manuhiri.
* Ko te tātai i te rahi o te kai hei hoko.
* Ko te tātai i te utu o te kai e hokona ana.
* Ko te wehewehe i te kai hei tohatoha ki ngā tēpu.
* Ko te whakaatu i te rahi o te ngako, te warowaihā me te pūmua kei roto i ētahi o ngā kai.

**Te tautohu i ngā mātāpuna kōrero e hāngai ana*** Ka tautohua kia rua, nui ake rānei ngā mātāpuna hei tiki atu i ngā kōrero. Kia tika anō hoki te whakaatu i ngā mātāpuna i tīkina atu ai ngā kōrero.

**Te kohikohi me te tuhi i ngā kōrero me ngā raraunga*** Ka hopukina ngā uiui ā-waha ki te kōpae.
* Ka tuhia ngā utu mō ngā kai ki te tūtohi.
* Ka inea te rahi o te wharekai me te hoahoa i ngā momo whakaritenga o ngā tēpū ki roto.

**Te whakaatu i ngā whakakitenga o te rangahau*** Ka whakamahia ngā momo whakaahuahanga pāngarau e hāngai ana, pērā i te kauwhata rārangi hei whakaatu i te pānga o te rahi o te kai e hokona ana me te utu.
* Ka whakarāpopotohia ngā kōrero ka puta i tēnā puna i tēnā, i runga i te hāngai ki te pātai rangahau.
* Ka whakaputaina he pūrongo hei whakautu i te pātai rangahau.
 | E tutuki ai te taumata o te kaiaka, ka whakaoti rangahautanga pāngarau kaiaka te ākonga i runga i te tautāwhi a te pouako. Arā:* + te kohikohi i ngā kōrero me ngā raraunga i ētahi mātāpuna whānui tonu;
	+ te whakamahi i ngā momo whakaaturanga e hāngai ana ki te horopaki o te rangahau;
	+ te whakaputa whakataunga whakamutunga e hāngai ana ki ngā whāinga o te rangahau;
	+ te arotake i te tukanga rangahau me ngā whakakitenga o te rangahau.

**Hei tauira:****Te kohikohi i ngā kōrero me ngā raraunga i ētahi mātāpuna kōrero whānui tonu*** Kia toru, nui ake rānei ngā puna ka torona atu e te ākonga hei kohikohi i ngā kōrero e hiahiatia ana.
* Ka tuku whakaaro ki te momo puna mātauranga e hāngai ana ki te rangahau, ā, kia rerekē pea ngā momo puna, pērā i te tangata tonu (t/ētahi kaiwhakahaere wharekai), te ipurangi me te pukapuka.

**Te whakamahi i ngā momo whakaaturanga e hāngai ana ki te horopaki o te rangahau** * Kia whaitake ngā momo whakaaturanga ki te horopaki o te kaupapa rangahau.
* Kia āhua hōhonu ngā momo whakaaturanga hei whakamahi mā te ākonga, pērā i te tūtohi, te kauwhata, te whārite me te ripanga rorohiko.

**Te whakaputa whakataunga whakamutunga e hāngai ana ki ngā whāinga o te rangahau*** Ka whakautua te pātai e pā ana ki te whakamahinga o te pāngarau i roto i te mahi whakahaere wharekai.
* Ākene pea ka wehea te momo whakamahinga o te pāngarau ki ētahi rōpū, pērā i te mōhio ōpaki o te tangata, te whakamahinga motuhake o te pāngarau, ngā momo tātaitanga, ngā momo whakataunga tata.
* Ākene pea ka haere tahi ngā kōrero mō te pāngarau me ngā tikanga o te marae. Hei tauira:
* ko te momo kai rongonui o te iwi;
* ko te āhua o te whakarite i ngā kai;
* kia nui ake i ngā tātaitanga o te rahi o te kai, e ngata ai te manuhiri e manaakitia ana.

**Te arotake i te tukanga rangahau me ngā whakakitenga o te rangahau*** Ka arotakea ngā puna i kohikohia ai ngā kōrero mō te rangahau. Hei tauira, mēnā i whakautua katoatia ngā pātai i tukuna ki te kaiwhakahaere wharekai, mēnā rānei i karoa ētahi o ngā pātai.
* Ka arotakea te tika me te hāngai o ngā puna. Hei tauira, mēnā ko te pae ipurangi, ka whakaaturia te rā i tuhia ai ngā kōrero ki taua pae ipurangi.
 | E tutuki ai te taumata o te kairangi, ka whakaoti rangahautanga pāngarau kairangi te ākonga i runga i te tautāwhi a te pouako. Arā:* te tūhonohono me te arohaehae i ngā kōrero ka takea mai i ngā mātāpuna whānui;
* te whakawhitiwhiti kōrero mō te hāngai o ngā huatau pāngarau e whai pānga ana ki te rangahau;
* te arotake i te rangahau me ōna wāhanga katoa, me te arohaehae anō i te tika me te pono o ngā whakakitenga;
* te tūhono i ngā whakakitenga o te rangahau ki te horopaki, me te ao whānui e noho nei te ākonga.

**Hei tauira:****Te tūhonohono me te arohaehae i ngā kōrero ka takea mai i ngā mātāpuna kōrero whānui*** Ka whakaaturia ngā ōritenga me ngā rerekētanga o ngā kōrero i kohikohia mai i ētahi puna e rua.
* Ka whakaputaina he kōrero mō te tika me te mana o ngā pae ipurangi i kohikohia ai he kōrero.

**Te whakawhitiwhiti kōrero mō te hāngai o ngā huatau pāngarau e whai pānga ana ki te rangahau*** Ko ngā tikanga taurangi hei tino āwhina ki te tātai i ngā rahinga kai me ngā utu.
* Ka whakamahia ngā momo tātaitanga ōrau hei whiriwhiri i te whakahekenga utu e hāngai ana ki te rahi o te kai e hokona ana (ākene pea he 12% te whakahekenga mēnā he rahi ake i te 20kg e hokona ana).

**Te arotake i te rangahau me ōna wāhanga katoa, me te arohaehae anō i te tika me te pono o ngā whakakitenga*** Ka whakaputa kōrero mō te maha o ngā wharekai i tirohia, me te hāngai o ngā whakakitenga ki wharekai kē atu.
* Ka whakaputa whakaaro pea ki ētahi atu whakamahinga o te pāngarau hei āwhina i te kaiwhakahaere i te wharekai, hei āwhina rānei i tētahi atu wāhi/horopaki.

**Te tūhono i ngā whakakitenga o te rangahau ki te ao e noho nei te ākonga*** Ka whakaputa kōrero mō te wāhi nui ki ngā kaiwhakahaere wharekai hei whāngai i te manuhiri ka tae atu ki ō tātou marae.
* Ka tūhono i te mahi o roto i te wharekai me te mana o te marae, o te iwi rānei.
* Ka whakaputa kōrero pea mō te wāhi ki te hangarau i roto i te mahi whakahaere wharekai, me te matapae anō i te rerekē haere o tērā i roto i ngā tau kei te heke mai.
 |